Imtella' Frar 17, 2021 - Aġġornata 17 Ta' Frar, 2021 7:55pm Rapport: Maria Muscat Amira Khalifa għandha 19-il sena u għal dawn l-aħħar snin għaddiet minn sfida kbira minħabba l-anoressija li għall-bidu sabet diffiċli li taċċetta, dik li ma tkunx trid tiekol. "Kelli disa' snin u kelli problema u biex insolviha ħadt kontroll tagħha bl-ikel u hemm indunajt li minn mindu kelli disa' snin bdiet l-anorexia." In-nuqqas ta' ikel wassalha biex ta' 15-il sena sabet ruħha l-isptar diversi drabi, u flok tiekol normali, ikollha pipe fl-imnieħer li jissejjaħ NG tube, li bih tingħata n-nutrizzjoni li jkollha bżonn. Qaltilna kif ħafna drabi kienet tispiċċa l-isptar bid-dripp għax kien itiha ħass ħażin. Matul is-snin, it-tfajla baqgħet għaddejja bl-isfida sakemm sabet l-għajnuna ta' Dar Kenn għal Saħħtek. TVM tkellem mal-psikologa u psikoterapista Dr Joan Camilleri dwar r-raġuni għala persuna tinħakem mill-anoressija. "L-anorexia, u bulemia, u restrictive eating ħafna drabi huma sintomu ta' relazzjonijiet familjari li ma jkunux kif mixtieqa u jista' jkun li żagħżugħa tiżviluppa kontroll ta' ħajjitha mal-ikel, li ma jieklux iħossu li hemm kontroll fuq ħajjitna u dak li qed jiġri." Amira qalet lil TVM li trid li sservi ta' għajnuna għal min għandu sfidi bħal ma kellha hi. "Nixtieq ngħin ħafna li min ikollu bżonn l-għajnuna ifittixha, min iħoss li m'għandux problema tħallux moħħkom jgħidlkom le jew iva, aqbdu u fittxu l-għajnuna mal-ewwel." Dar Kenn għal Saħħtek tgħin persuni bħal Amira li jkollhom diversi sfidi relatati mal-ikel, anoressija, bulemija, u anki fi problemi ta' obeżità.